dr. Mato Gostiša

**Strategija upravljanja s kapitalskimi naložbami države in ekonomska demokracija**

*V kontekstu tematike o stanju in izzivih na področju razvoja ekonomske demokracije v Sloveniji bi želel na kratko predstaviti pobudo, ki so jo štiri civilnodružbene organizacije (ZSDS, FSP, DEZAP in RISE)[[1]](#footnote-1) že v mesecu novembru naslovile na Vlado RS in katere bistvo je predvsem poziv k razmisleku o tem, kako spodbuditi hitrejši razvoj ekonomske demokracije tudi prek aktualne strategije upravljanja s kapitalskimi naložbami države, ki je trenutno v javni razpravi.*

Če pustimo zaenkrat ob strani nekatere **dolgoročnejše vizije** **ekonomske demokracije** kot neke možne povsem nove sistemske paradigme kapitalizma, ki bi seveda zahtevala tudi določene globlje institucionalne posege v obstoječ družbenoekonomski sistem, lahko v danem trenutku s pojmom »razvoj ekonomske demokracije« razumemo predvsem **čim bolj intenziven razvoj treh temeljnih oblik sodobne t. i. organizacijske participacije zaposlenih**, se pravi:

1. sodelovanja delavcev pri upravljanju,
2. udeležbe delavcev pri dobičku in
3. širšega notranjega lastništva zaposlenih (bodisi v obliki delavskega delničarstva bodisi v obliki delavskega zadružništva).

In sicer zato, ker:

* vse te oblike delavske participacije v bistvu že pomenijo prve zametke **praktičnega preseganja klasičnega mezdnega odnosa med delom in kapitalom**,
* njihovo uveljavljanje v praksi, zlasti še visoko razvit sistem sodelovanja delavcev pri upravljanju, predstavlja pomemben vidik uresničevanja **sodobnega koncepta družbene odgovornosti in déležniškega upravljanja podjetij**,
* obenem pa – kar je v tem trenutku verjetno najbolj bistveno – številne znanstvene študije s področja poslovnih ved empirično dokazujejo njihov izrazito pozitiven vpliv na motivacijo nosilcev t. i. človeškega kapitala (znanja in zmožnosti, ustvarjalnosti, delovne motivacije in organizacijske pripadnosti zaposlenih)[[2]](#footnote-2), s tem pa v končni posledici seveda tudi na **konkurenčnost in poslovno uspešnost podjetij v sodobnih pogojih gospodarjenja.**

To pa seveda pomeni, da je načrten razvoj na ta način razumljene ekonomske demokracije – zlasti še v teh kriznih razmerah – že postal predvsem tudi **izjemno pomembno ekonomsko-razvojno vprašanje**, ki je vsekakor tesno povezano tudi z aktualno strategijo upravljanja s kapitalskimi naložbami države. Namreč, zdi se nekako samoumevno, da bi morala država z upravljanjem svojega gospodarskega premoženja v tem pogledu postati neke vrste **zgled** **vsem ostalim**. In v to smer gre tudi naša pobuda, katere vsebino na kratko predstavljam v nadaljevanju.

**Alternativni model privatizacije državnih naložb**

Kot prvo v omenjeni pobudi predlagamo, da se poskuša v okviru predvidene privatizacije čim več obstoječih državnih naložb – tako portfeljskih kot tudi pomembnih in strateških – **načrtno pretvoriti** v eno izmed oblik notranjega lastništva zaposlenih (se pravi bodisi delavskega delničarstva bodisi delavskega zadružništva) in s tem **ustvariti neko močno jedro** in **trden materialni temelj** za bodoči resnično trajnostni razvoj gospodarski in socialni razvoj Slovenije.

Vemo namreč, da je ta oblika zasebnega lastništva danes tudi v svetu prepoznana kot **ekonomsko povsem konkurenčna** tradicionalni zasebni lastnini, obenem pa tudi kot daleč najbolj **trajnostno naravnana** oblika lastništva, pri čemer verjetno razlogov za to na tem mestu ni potrebno posebej pojasnjevati. Prav tako v svetu že obstajajo tudi **številni preizkušeni modeli** za širitev delavskega delničarstva in zadružništva, ki bi jih bilo mogoče brez večjih težav ustrezno prilagoditi in koristno uporabiti tudi v Sloveniji.

V svoji obširnejši pisni pobudi smo že podali tudi **nekaj osnovnih smernic**, kako bi se veljalo tega konkretno lotiti, vendar v vse te podrobnosti zaradi omejenosti s prostorom v tem kratkem prispevku ne moremo zahajati. V glavnem pa gre za to, da bi bilo trebapo našem mnenju:

1. ***začasno zaustaviti nameravane postopke odprodaje*** portfeljskih naložb in tistega dela t. i. pomembnih naložb, ki presegajo 25 % plus eno delnico;
2. se namesto tega takoj intenzivno lotiti ***načrtnega izgrajevanja in vzpostavljanja ustreznega podpornega okolja*** za spodbujanje in širitev delavskega delničarstva in zadružništva, ki mora zajemati tako normativne kot finančne, promocijske, izobraževalne in številne druge ukrepe, kar bi bilo zlasti ob uporabi preizkušenih tujih pristopov brez dvoma izvedljivo razmeroma zelo hitro (tako da začasna zaustavitev nameravanih prodaj iz tega razloga ne bi imela nobenih resnejših negativnih učinkov);
3. in ***šele nato te naložbe odprodati***, pri čemer naj bi imele vse oblike notranjega lastništva zaposlenih iz prej navedenih razlogov prednost pred prodajo zunanjim lastnikom – bodisi domačim bodisi tujim;
4. za preostali del naložb, tj. strateških in pomembnih, ki naj bi predvidoma ostale v lasti države, pa bi bilo treba pripraviti posebno strategijo za njihovo ***postopno preoblikovanje*** v delavske ali v t. i. hibridne (delavsko-državne, delavsko-državne - potrošniške in druge podobne déležniške) zadruge, seveda z vgrajenim tudi ustreznim mehanizmom za nujno uresničevanje ***javnega interesa***, kar je sicer mogoče izpeljati že po veljavni zakonodaji (opomba: Zakon o zadrugah predvideva poseben postopek, po katerem je mogoča pretvorba oziroma preoblikovanje gospodarske družbe v zadrugo in obratno) in torej ni prav nič »iluzornega«.

Pred dokončnim sprejetjem strategije upravljanja kapitalskih naložb države torej predlagamo temeljit razmislek o tovrstnem **alternativnem modelu** načrtovane privatizacije državnega premoženja, s katerim bi bili verjetno najbolj učinkovito doseženi **vsi njeni ključni cilji**, na katerih temeljijo tudi znana priporočila Evropske komisije glede te privatizacije. Bistvo omenjenih priporočil EK, kot je v enem svojih intervjujev (še v času trajanja svojega mandata) jasno povedal evropski komisar Janez Potočnik, **ni polnjenje državnega proračuna**, kot se pogosto govori, kajti z vidika reševanja proračunskega primanjkljaja so to minorna sredstva. V resnici naj bi šlo pri tem predvsem za vprašanja, kako urediti higieno na področju odnosov med politiko in gospodarstvom, klientelizem, korupcijo in podobne negativne pojave, ki so se vrinili v naš sistem. Pri tem velja poudariti, da bi bila privatizacija v obliki takšnega ali drugačnega prenosa državnega premoženja v delavsko lastništvo (tudi glede 15-ih podjetij s prioritetnega seznama) ravno tako **čisto prava »privatizacija«** državnega premoženja, za kakšno smo se zavezali Bruslju.

Zaenkrat v predlogu obravnavane strategije, ki je trenutno v javni razpravi, razmisleka o zgoraj predlaganem alternativnem modelu privatizacije žal ni bilo zaslediti.

**Tekoče upravljanje z državnim premoženjem**

Drugi del pobude, o kateri govorim, pa je namenjen **izboljšanju učinkovitosti upravljanja z državnimi naložbami prek SDH**, dokler so oz. bodo pač še v lasti države, in sicer tesno v povezavi z ugotovitvami glede dokazano pozitivnih učinkov različnih oblik ekonomske demokracije na konkurenčnost in poslovno uspešnost podjetij, ki sem jih omenil že uvodoma.

Zanimivo, po svoje pa zagotovo tudi precej paradoksalno, je, da (kljub vsem tem ugotovitvam poslovnih ved) ne razvoj sistema participacije delavcev pri upravljanju, ne širitev udeležbe delavcev pri dobičku in notranjega lastništva oziroma t. i. finančne participacije zaposlenih **doslej še nista našla mesta** **v prav nobeni slovenski strategiji gospodarskega razvoja**, vključno z obravnavano strategijo upravljanja s kapitalskimi naložbami države. Obenem pa podjetja v večinski lasti države – čeprav bi morala biti po logiki stvari, kot že rečeno, za zgled pri uresničevanju vsaj obstoječe zakonodaje s tega področja – glede tega v ničemer ne izstopajo v pozitivnem smislu. Ne vem, če je med podjetji, ki v praksi uresničujejo, denimo, ZUDDob, sploh tudi kakšno državno podjetje, čeprav bi človek pričakoval, da bo država vsaj v lastnih podjetjih »obvezno« uresničevala svojo lastno zakonodajo. Podobno velja glede uresničevanja že veljavnega ZSDU, kjer so mnoga državna podjetja celo »negativni vzor«.

Skratka, v tem drugem delu pobude predlagamo, da se v tej strategiji **posebej opredelijo tudi ukrepi za pospešen razvoj ekonomske demokracije** v okviru rednega upravljanja državnih podjetij, ki bodo zavezovali SDH kot njihovega upravljalca. Tudi tega za zdaj v predlogu strategije, ki je v javni razpravi, žal ni zaslediti.

1. Združenje svetov delavcev Slovenije, Slovenski forum socialnega podjetništva, Združenje za lastništvo zaposlenih in Raziskovalni inštitut za socialno ekonomijo. [↑](#footnote-ref-1)
2. Tako imenovani »intelektualni kapital« (človeški in strukturni), katerega nosilci so zaposleni, danes, v »eri znanja«, v povprečju tvori že okoli 85 % dejanske tržne vrednosti podjetij, s tem pa tudi njihove dejanske »produkcijske moči«. [↑](#footnote-ref-2)